(1)

členi 1, 2 in 3 se nadomestijo z naslednjim: „Člen 1 Predmet urejanja in področje uporabe 1. S tem sklepom se na ravni Unije vzpostavijo okužena in ogrožena območja, ki jih države članice iz Priloge I k temu sklepu (v nadaljnjem besedilu: zadevne države članice) vzpostavijo v skladu s členom 16(1) Direktive 2005/94/ES po izbruhu ali izbruhih visokopatogene aviarne influence pri perutnini, ter določi obdobje izvajanja ukrepov, ki se uporabljajo v skladu s členom 29(1) in členom 31 Direktive 2005/94/ES. 2. V tem sklepu se določijo nekateri zaščitni ukrepi, ki se v državah članicah ali na njihovih območjih iz Priloge II izvajajo v zvezi z visokopatogeno aviarno influenco in ki zadevajo: (a) premike perutnine in enodnevnih piščancev v navedenih državah članicah ali na njihovih območjih; (b) odpremo pošiljk perutnine in enodnevnih piščancev z gospodarstev, ki se nahajajo v navedenih državah članicah ali na njihovih območjih. Obdobje izvajanja navedenih zaščitnih ukrepov je skladno s trajanjem statusa okuženih in ogroženih območij za navedena območja iz Priloge I. Člen 2 Območja, ki se navedejo v delu A Priloge I, in obdobje izvajanja ukrepov, ki se uporabljajo na njih Zadevne države članice zagotovijo, da: (a) okužena območja, ki jih v skladu s členom 16(1)(a) Direktive 2005/94/ES vzpostavijo njihovi pristojni organi, obsegajo vsaj območja, ki so kot okužena območja navedena na seznamu v delu A Priloge I k temu sklepu; (b) se ukrepi, ki se izvajajo na okuženih območjih, kot je določeno v členu 29(1) Direktive 2005/94/ES, ohranijo vsaj do datumov za okužena območja iz dela A Priloge I k temu sklepu. Člen 3 Območja, ki se navedejo v delu B Priloge I, in obdobje izvajanja ukrepov, ki se uporabljajo na njih Zadevne države članice zagotovijo, da: (a) ogrožena območja, ki jih v skladu s členom 16(1)(b) Direktive 2005/94/ES vzpostavijo njihovi pristojni organi, obsegajo vsaj območja, ki so kot ogrožena območja navedena na seznamu v delu B Priloge I k temu sklepu; (b) se ukrepi, ki se izvajajo na ogroženih območjih, kot je določeno v členu 31 Direktive 2005/94/ES, ohranijo vsaj do datumov za ogrožena območja iz dela B Priloge I k temu sklepu. Člen 3a Zaščitni ukrepi, ki se uporabljajo na območjih iz Priloge II 1. Država članica iz Priloge II prepove: (a) premik perutnine in enodnevnih piščancev z gospodarstev na območjih iz Priloge II na druga gospodarstva na navedenih območjih; (b) odpremo pošiljk perutnine in enodnevnih piščancev z gospodarstev, ki se nahajajo na območjih iz Priloge II; (c) premik perutnine in enodnevnih piščancev z izvorom na gospodarstvih, ki se nahajajo na območjih iste države članice, ki niso navedena v Prilogi II, ali na gospodarstvih, ki se nahajajo v drugih državah članicah ali tretjih državah, na gospodarstva na območjih iz Priloge II. 2. Z odstopanjem od prepovedi iz odstavka 1 lahko države članice iz Priloge II na podlagi pozitivnega izida ocene tveganja in pod pogojem, da se za preprečitev vnosa in širjenja virusa visokopatogene aviarne influence, tudi na namembnem gospodarstvu, uporabljajo ustrezni ukrepi za zmanjšanje tveganja in poostreni ukrepi biološke zaščite, dovolijo: (a) premik perutnine in enodnevnih piščancev z gospodarstev, ki se nahajajo na območjih iste države članice, ki niso navedena v Prilogi I, ali iz drugih držav članic ali tretjih držav na gospodarstva, ki se nahajajo na ogroženih območjih, vzpostavljenih v Prilogi I za območja iz Priloge II; (b) premik perutnine z izvorom na gospodarstvu, ki se nahaja na ogroženem območju, vzpostavljenem v Prilogi I za območja iz Priloge II, na gospodarstvo na istem ogroženem območju, kjer ni druge perutnine, pod pogojem, da: (i) je na izvornem gospodarstvu uradni veterinar na dan odpreme izvedel klinični pregled perutnine; (ii) so bili na izvornem gospodarstvu na perutnini v 48 urah pred odpremo izvedeni laboratorijski testi v skladu z diagnostičnim priročnikom, katerih rezultati so bili ugodni; (iii) je za namembno gospodarstvo po prihodu perutnine določen uradni sistematični nadzor; (c) odpremo pošiljk perutnine za takojšen zakol z gospodarstev, ki se nahajajo na območjih iz Priloge II, v določeno klavnico na zadevnih okuženih ali ogroženih območjih ali zunaj zadevnih okuženih ali ogroženih območij, če na zadevnih okuženih ali ogroženih območjih ni ustrezne klavnice ali so klavniške zmogljivosti omejene, če so izpolnjeni pogoji iz člena 23(1)(a) do (h) Direktive 2005/94/ES ter točke (b)(i) in (ii) tega člena; (d) odpremo pošiljk enodnevnih piščancev z okuženih in ogroženih območij, vzpostavljenih za območja iz Priloge II, na gospodarstvo, ki se nahaja v isti državi članici zunaj območij iz Priloge II, v skladu s pogoji iz člena 24 in člena 30(c)(iii) Direktive 2005/94/ES. 3. Perutnina in enodnevni piščanci iz odstavka 2(b), (c) in (d) se prevažajo samo v vozilih, kletkah, zabojnikih, škatlah (kot je ustrezno), ki so bili očiščeni in razkuženi pod uradnim nadzorom in v skladu z navodili uradnega veterinarja.“